钦定古今图书集成/明伦汇编/官常典/第603卷 > 伊乘
## 钦定古今图书集成/明伦汇编/官常典/第603卷 > 伊乘

按《苏州府志》：“乘，字德载，性颖好学，闻杨文懿守阯，邃
于《易》，千里从游，文懿尝咏玉以美之。成化戊戌，登进
士，授南京刑部主事，进员外。居官操切，不苟纵弛，而
持法甚平。尚书张瑄特委重之。凡奏大狱，必属乘裁
正。擢四川佥事。简县盗屈永朋诬引邹子琴，一家八
人同劫，被劫者亦憾邹，故为蜚语动乘。卒论出之，曰：
‘吾岂以嫌疑杀人耶’？”蓬溪张立仁被劫，诬邻萧俸爵，
而以斧致其家，又株系数十人。乘钩摭得隐，并俸爵
尽释之，而坐张以诬。遂宁剧盗董传与王仕学等聚
劫，乘廉得安岳孔万古者，族多死士，善击刺，因召万
古谕以大义，更檄兵搜剿，贼皆成擒，邻盗望风解散。
秩满，乞终养归里，卜居委巷，日以滫。娱亲者十五
年。父殁，而乘亦坚卧不起。构丈室，手一编自适。兴至，
或乘小舟，徜徉山水。卒，年七十六。乘平生嗜学，至老
不倦。所著诗文及他编葺《广隽》《李杜诗句》《六书考》《音
韵指掌》《史学撮要》及《皇明风雅》等集，皆传世。